b'\n_START_ARTICLE_\nTulbur\xc4\x83rile din Palestina din 1929\n_START_PARAGRAPH_\nTulbur\xc4\x83rile din Palestina din 1929 (\xc3\xaen ebraic\xc4\x83 - \xd7\x9e\xd7\x90\xd7\x95\xd7\xa8\xd7\xa2\xd7\x95\xd7\xaa \xd7\xaa\xd7\xa8\xd7\xa4"\xd7\x98 - Meoraot Tarpat adic\xc4\x83  Evenimentele din 5689, \xc3\xaen arab\xc4\x83) \xd8\xab\xd9\x88\xd8\xb1\xd8\xa9 \xd8\xa7\xd9\x84\xd8\xa8\xd8\xb1\xd8\xa7\xd9\x82 Thawrat al Buraq, Revolta Al Buraq) cunoscute \xc3\xaen presa englez\xc4\x83 \xc8\x99i str\xc4\x83in\xc4\x83 \xc8\x99i ca Revolta de la Zidul Pl\xc3\xa2ngerii sau Masacrele din 1929_NEWLINE_au fost o serie de manifesta\xc8\x9bii \xc8\x99i acte de violen\xc8\x9b\xc4\x83 dezl\xc4\x83n\xc8\x9buite \xc3\xaen august 1929 \xc3\xaen r\xc3\xa2ndurile arabilor din Palestina aflat\xc4\x83 sub regimul mandatar britanic, \xc8\x99i \xc3\xaendreptate \xc3\xaempotriva evreilor._NEWLINE_Semnalul acestor ac\xc8\x9biuni a fost disputa dintre musulmani \xc8\x99i evrei pentru accesul la \xe2\x80\x9eZidul Pl\xc3\xa2ngerii\xe2\x80\x9d din ora\xc8\x99ul vechi al Ierusalimului, pentru evrei \xe2\x80\x9eZidul de apus\xe2\x80\x9d, considerat relicv\xc4\x83 a Templului iudeu \xc8\x99i principalul loc sf\xc3\xa2nt al religiei lor, iar pentru musulmani devenit \xc3\xaen ultima vreme \xe2\x80\x9eZidul Al Buraq\xe2\x80\x9d, denumit astfel deoarece, dup\xc4\x83 tradi\xc8\x9bia islamic\xc4\x83, acolo \xc8\x99i-ar fi legat profetul Mohamed (Muhammad) animalul fantastic  Al Burak (Fulgerul), \xc3\xaenaintea  \xe2\x80\x9eC\xc4\x83l\xc4\x83toriei nocturne\xe2\x80\x9d \xc3\xaen rai. Tulbur\xc4\x83rile au luat forma unor atacuri ale arabilor asupra evreilor \xc8\x99i ale bunurilor lor._NEWLINE_\xc3\x8en cursul unei s\xc4\x83pt\xc4\x83m\xc3\xa2ni ,\xc3\xaentre 23-29 august 1929 au fost uci\xc8\x99i de c\xc4\x83tre arabi 133 evrei, iar al\xc8\x9bi 339 au fost r\xc4\x83ni\xc8\x9bi. 110 arabi au fost omor\xc3\xa2\xc8\x9bi si 232 r\xc4\x83ni\xc8\x9bi,majoritatea - de c\xc4\x83tre poli\xc8\x9bia britanic\xc4\x83. \xc3\x8en urma actelor de teroare, mai multe a\xc8\x99ez\xc4\x83ri \xc8\x99i cartiere evreie\xc8\x99ti si-au \xc3\xaencetat existen\xc8\x9ba._NEWLINE_Comisia Shaw, \xc3\xaentrunit\xc4\x83 ulterior de autorit\xc4\x83\xc8\x9bile britanice a g\xc4\x83sit c\xc4\x83 principala cauz\xc4\x83 a violen\xc8\x9bei \xc8\x99i \xc2\xabf\xc4\x83r\xc4\x83 de care, \xc3\xaen opinia noastr\xc4\x83, tulbur\xc4\x83rile  ori nu s-ar fi declan\xc8\x99at, ori ar fi fost nu mult mai mult dec\xc3\xa2t o dezordine local\xc4\x83, este sentimentul de animozitate \xc8\x99i ostilitate al arabilor fa\xc8\x9b\xc4\x83 de evrei, urmare a dezam\xc4\x83girii aspira\xc8\x9biilor lor politice \xc8\x99i na\xc8\x9bionale \xc8\x99i a temerii pentru viitorul lor economic\xc2\xbb_NEWLINE_Tulbur\xc4\x83rile au fost la acea vreme f\xc4\x83r\xc4\x83 precedent \xc3\xaen istoria conflictului arabo-evreiesc din Palestina, at\xc3\xa2t ca durat\xc4\x83 \xc8\x99i \xc3\xaentindere geografic\xc4\x83, c\xc3\xa2t \xc8\x99i ca amploare a pagubelor \xc3\xaen vie\xc8\x9bi \xc8\x99i bunuri.\n_START_SECTION_\nDesf\xc4\x83\xc8\x99urarea evenimentelor\n_START_PARAGRAPH_\n\xc3\x8en august 1929, la cap\xc4\x83tul rug\xc4\x83ciunilor \xc3\xaen Haram ash Sharif  muftiul Amin Al Husseini s-a adresat mul\xc8\x9bimii printr-o  predic\xc4\x83 \xc3\xaen care a sus\xc8\x9binut c\xc4\x83 \xe2\x80\x9eOricine va omor\xc3\xae evrei, \xc8\x99i-a asigurat un loc \xc3\xaen lumea de apoi\xe2\x80\x9d._NEWLINE_La 15 august 1929, cu ocazia postului de Tisha Beav (9 Av) a avut loc o demostra\xc8\x9bie evreiasc\xc4\x83, la care au participat \xc8\x99i c\xc3\xa2\xc8\x9biva membri ai mi\xc8\x99c\xc4\x83rii Betar, sus\xc8\x9bin\xc3\xa2nd dreptul de cult al evreilor l\xc3\xa2ng\xc4\x83 Zidul de apus. _NEWLINE_\xc3\x8en ziua urm\xc4\x83toare, vinerea, la 16 august 1929, de Ziua na\xc8\x99terii Profetului Mahomed, 2,000 de musulmani au organizat o procesiune de la Muntele Templului p\xc3\xa2n\xc4\x83 la Zidul de apus, unde au dat foc la c\xc4\x83r\xc8\x9bi de rug\xc4\x83ciune evreie\xc8\x99ti Loc\xc8\x9biitorul \xc3\xaenaltului comisar, Harry Luke, a minimalizat cele \xc3\xaent\xc3\xa2mplate, afirm\xc3\xa2nd ca nu au fost arse c\xc4\x83r\xc8\x9bi de rug\xc4\x83ciune, ci doar pagini din c\xc4\x83r\xc8\x9bi de rug\xc4\x83ciune. Dup\xc4\x83 \xc3\xaenc\xc4\x83 o zi un evreu a fost omor\xc3\xa2t de un arab \xc3\xaen cursul unei ciocniri violente \xc3\xaen Cartierul Buharilor din Ierusalim, iar funeraliile sale la 20 august s-au transformat \xc3\xaentr-o manifesta\xc8\x9bie unde  evrei au chemat la r\xc4\x83zbunare contra arabilor. _NEWLINE_La 22 august c\xc3\xa2teva mii de s\xc4\x83teni arabi din a\xc8\x99ez\xc4\x83rile din jurul Ierusalimului, \xc3\xaenarma\xc8\x9bi cu ciomege \xc8\x99i pumnale, au \xc3\xaenceput s\xc4\x83 se adune pe Muntele Templului, \xc3\xaen ajunul ceremoniilor religioase musulmane de vineri. _NEWLINE_Vineri 23 august 1929, dup\xc4\x83 terminarea predicii muftiului Hadj Amin al Husseini, mul\xc8\x9bimea de s\xc4\x83teni musulmani, \xc3\xaengro\xc8\x99at\xc4\x83 de localnici de la marginea societ\xc4\x83\xc8\x9bii, \xc3\xaenarma\xc8\x9bi cu cu\xc8\x9bite, a ie\xc8\x99it prin Poarta Damascului \xc8\x99i, \xc3\xaemp\xc4\x83r\xc8\x9bit\xc4\x83 \xc3\xaen bande, a asaltat cartierele evreie\xc8\x99ti din apropierea por\xc8\x9bii, de ambele p\xc4\x83r\xc8\x9bi ale Str\xc4\x83zii Haneviyim:  Cartierul Gurdjilor (al evreilor georgieni) Eshel Avraham \xc8\x99i Kiriy\xc3\xa1 Neeman\xc3\xa1 (cunoscut \xc8\x99i ca Nissan bek). \xc3\x8en aceste cartiere  au fost uci\xc8\x99i 19 evrei, iar o sinagog\xc4\x83 \xc8\x99i mai multe case au fost distruse \xc8\x99i arse._NEWLINE_Musulmanii au atacat \xc8\x99i jefuit \xc8\x99i alte cartiere evreie\xc8\x99ti din Ierusalim, ca de pild\xc4\x83 Talpiot,Romema, Beit Hakerem, de unde locuitorii izbutisera s\xc4\x83 se refugieze. Un evreu pe nume Aharon Fischer, care st\xc4\x83tea la intrarea cartierului Mea Shearim a tras cu un revolver \xc3\xaen conduc\xc4\x83torul pogromi\xc8\x99tilor care p\xc4\x83\xc8\x99ea \xc3\xaen fruntea gloatei, \xc8\x99i i-a f\xc4\x83cut s\xc4\x83 se retrag\xc4\x83._NEWLINE_\xc3\x8en urma unor \xc3\xaempu\xc8\x99c\xc4\x83turi asupra spitalului evreiesc Misgav ladah a fost r\xc4\x83nit grav un medic evreu, dr.Nahum Kurkidi. _NEWLINE_In zilele de 24-25 august britanicii au adus \xc3\xaent\xc4\x83riri din Egipt\n_START_SECTION_\nMasacrul din Hebron\n_START_PARAGRAPH_\nLa auzul zvonurilor c\xc4\x83 evreii au pus st\xc4\x83p\xc3\xa2nire pe Moscheile de pe Muntele Templului, bande s-au organizat la Nablus \xc8\x99i la Hebron, au izbucniti ciocniri violente \xc8\x99i la Jaffa \xc8\x99i Haifa. Tulbur\xc4\x83rile au luat o amploare deosebit\xc4\x83 la Hebron, unde la 24 august1929 unde arabi musulmani au masacrat cu cruzime 67 evrei \xc8\x99i le-au jefuit casele. Au fost cazuri unde copii au fost sf\xc3\xa2rteca\xc8\x9bi sub ochii p\xc4\x83rin\xc8\x9bilor, p\xc4\x83rin\xc8\x9bii t\xc4\x83ia\xc8\x9bi, ar\xc8\x99i de vii sau mamele violate sub privirile copiilor._NEWLINE_Masacrul a luat loc \xc3\xaen prezen\xc8\x9ba a doi poli\xc8\x9bi\xc8\x99ti c\xc4\x83lare englezi, care nu au mi\xc8\x99cat p\xc3\xa2na ce nu s-au sim\xc8\x9bit amenin\xc8\x9bati ei \xc3\xaen\xc8\x99i\xc8\x99i de asaltatori, \xc8\x99i atunci unul din ei a tras \xc3\xaen aer \xc8\x99i gloata s-a risipit._NEWLINE_Acest m\xc4\x83cel a pus cap\xc4\x83t existen\xc8\x9bei comunit\xc4\x83\xc8\x9bii evreie\xc8\x99ti din Hebron care s\xc4\x83l\xc4\x83\xc8\x99luia acolo de sute de ani._NEWLINE_Un num\xc4\x83r de familii arabe locale \xc8\x99i-au ap\xc4\x83rat vecinii evrei \xc8\x99i i-au ajutat s\xc4\x83 fug\xc4\x83 din ora\xc8\x99.  _NEWLINE_\xc8\x98i \xc3\xaen a\xc8\x99ezarea evreiasc\xc4\x83 vecin\xc4\x83 Migdal Eder evreii au fugit, dup\xc4\x83 ce au fost avertizat de prieteni musulmani. Familia Ezra care locuia la Hebron a fost salvat\xc4\x83, fiind ascuns\xc4\x83 de prieteni arabi.\n_START_SECTION_\n\xc3\x8en alte localit\xc4\x83\xc8\x9bi\n_START_PARAGRAPH_\nComunitatea evreiasc\xc4\x83 din Gaza, mic\xc4\x83, dar av\xc3\xa2nd un lung trecut, s-a refugiat \xc3\xaentr-un hotel, pentru a se ap\xc4\x83ra de mul\xc8\x9bimea m\xc3\xa2nioas\xc4\x83 \xc8\x99i a fost salvat\xc4\x83 \xc3\xaen cele din urma de englezi. Evreii au fost evacua\xc8\x9bi \xc8\x99i nu li s-a permis s\xc4\x83 se \xc3\xaentoarc\xc4\x83 la casele lor din ora\xc8\x99, dec\xc3\xa2t pentru pentru a-\xc8\x99i recupera cele necesare.   _NEWLINE_\xc3\x8en schimb, evreii din Tel Aviv \xc8\x99i Haifa au reu\xc8\x99it s\xc4\x83 resping\xc4\x83 atacurile arabilor datorit\xc4\x83 membrilor \xc3\xaen organiza\xc8\x9biile Hagana \xc8\x99i Betar. \xc8\x98i \xc3\xaentre ei au fost mai mul\xc8\x9bi mor\xc8\x9bi \xc8\x99i r\xc4\x83ni\xc8\x9bi. La Haifa ciocnirile s-au concentrat \xc3\xaen cartierul evreiesc Hadar Hakarmel._NEWLINE_La Beit Shan poli\xc8\x9bia britanic\xc4\x83 a reu\xc8\x99it s\xc4\x83-i apere pe evrei \xc8\x99i comunitatea de acolo a izbutit s\xc4\x83 supravie\xc8\x9buiasc\xc4\x83 p\xc3\xa2n\xc4\x83 la revolta arab\xc4\x83 din 1936._NEWLINE_Alte mici comunit\xc4\x83\xc8\x9bi de evrei din Nablus, Ramla, Djenin \xc8\x99i Acra au fost evacuate \xc8\x99i ele de c\xc4\x83tre britanici._NEWLINE_\xc3\x8en vremea atacului arab asupra comunei (mo\xc8\x99av\xc3\xa1) Beer Tuvya, s\xc4\x83tenii evrei s-au baricadat \xc3\xaen grajd \xc8\x99i s-au ap\xc4\x83rat p\xc3\xa2n\xc4\x83 ce au fost salva\xc8\x9bi de c\xc4\x83tre britanici. Localitatea a fost distrus\xc4\x83 p\xc3\xa2n\xc4\x83 la temelie. Doi locuitori au fost omor\xc3\xa2\xc8\x9bi, unul din ei fiind medicul satului, dr. Haim Izreeli._NEWLINE_\xc8\x98i ferma Hulda a trebuit p\xc4\x83r\xc4\x83sit\xc4\x83 \xc8\x99i a fost pustiit\xc4\x83 de c\xc4\x83tre asaltatorii musulmani. Conduc\xc4\x83torul fermei, Efraim Czizik, a pierit ucis, restul locuitorilor fiind evacuat de c\xc4\x83tre britanici._NEWLINE_O alta mo\xc8\x99av\xc3\xa1, Motza, nu departe de Ierusalim, a fost atacat\xc4\x83 de locuitori ai satului arab vecin, Kalunyia. Ei au p\xc4\x83truns \xc3\xaen casa familiei Maklef \xc8\x99i au omor\xc3\xa2t majoritatea membrilor familiei, precum \xc8\x99i pe oaspe\xc8\x9bii afla\xc8\x9bi, spre nenorocul lor, \xc3\xaen cl\xc4\x83dire. Trei dintre copiii familiei Maklef, o feti\xc8\x9b\xc4\x83 \xc8\x99i doi b\xc4\x83ie\xc8\x9bi,\xc3\xaentre care viitorul general \xc8\x99i \xc8\x99ef al statului major al armatei israeliene Mordehai Maklef, au izbutit s\xc4\x83 fug\xc4\x83._NEWLINE_A mai fost atacat\xc4\x83 \xc8\x99i ars\xc4\x83 p\xc3\xa2n\xc4\x83 la temelii a\xc8\x99ezarea Har Tuv, ai carei locuitori au fost nevoi\xc8\x9bi s\xc4\x83 fug\xc4\x83. Aceeasi soarta a avut \xc8\x99i satul Kfar Uriya, care, abandonat de locuitori, a fost jefuit \xc8\x99i incendiat.\n_START_SECTION_\nMasacrul din Safed\n_START_PARAGRAPH_\nLa 28 august 1929 la orele 17.30 cartierul evreiesc din Safed (Tzfat), cu totul neap\xc4\x83rat, a fost atacat \xc8\x99i el de cete de arabi \xc3\xaenarma\xc8\x9bi cu b\xc3\xa2te \xc8\x99i cu\xc8\x9bite. Ei au \xc3\xaenceput s\xc4\x83 ia casele la r\xc3\xa2nd, \xc3\xaenjunghiindu-i pe locatari \xc8\x99i jefuindu-le. Pogromul a durat circa 20 minute, fiind oprit de poli\xc8\x9bia britanic\xc4\x83 care a sosit la fa\xc8\x9ba locului \xc8\x99i a omor\xc3\xa2t doi dintre vandali. Num\xc4\x83rul victimelor dintre evrei a fost 18 mor\xc8\x9bi \xc8\x99i 80 r\xc4\x83ni\xc8\x9bi.\n_START_SECTION_\nM\xc4\x83suri de pedeaps\xc4\x83 \xc8\x99i desp\xc4\x83gubiri\n_START_PARAGRAPH_\nGuvernul mandatar al Palestinei a anun\xc8\x9bat la 25 martie 1930 c\xc4\x83 a alocat 100,000 lire palestiniene pentru despagubirea victimelor, accentu\xc3\xa2nd c\xc4\x83 aceasta reprezint\xc4\x83 un gest de bun\xc4\x83voin\xc8\x9b\xc4\x83.  Deoarece bugetul nu poate acoperi pagubele produse de perpetratorii tulbur\xc4\x83rilor, s-au stabilit doar desp\xc4\x83gubiri par\xc8\x9biale, care ajungeau la 25-35% din valoarea bunurilor distruse, dup\xc4\x83 evaluarea de c\xc4\x83tre expertul guvernamental. De fapt desp\xc4\x83gubirile nu au acoperit dec\xc3\xa2t c\xc3\xa2teva procente din daune, ceea ce a atras nemul\xc8\x9bumiri \xc3\xaen r\xc3\xa2ndurile popula\xc8\x9biei evreie\xc8\x99ti._NEWLINE_P\xc3\xa2n\xc4\x83 \xc3\xaen aprilie 1930 au fost condamna\xc8\x9bi la moarte 24 dintre participan\xc8\x9bii la omoruri, de asemenea un num\xc4\x83r de sate arabe au fost supuse la amenzi colective \xc3\xaen valoare de 17,840 lire palestiniene.'